**ANEXA 1 HCL ...../.................**

## **REGULAMENT PRIVIND IMPLEMENTAREA CAMPANIEI DE BUGETARE PARTICIPATIVĂ "TIMIȘOARA DECIDE" - 2025**

## **Ediție dedicată liceenilor**

**Introducere**

Ținând cont de faptul că nivelul de implicare al celor cu vârsta sub 18 ani a fost redus în cele trei ediții încheiate ale campaniei de bugetare participativă “Timișoara Decide!”, propunem ca ediția 2025 să fie dedicată elevilor de liceu. Campania de bugetare participativă “Timișoara Decide!” ediția 2025 dedicată liceenilor va fi organizată cu sprijinul Administrației pentru Sănătate și Educație a Municipiului Timișoara și a unităților de învățământ de nivel liceal din Municipiul Timișoara subordonate Consiliului Local. Inițiativa corespunde cu declararea anului 2025 drept „Anul Național al Copilului” prin legea nr. 264 din 28 octombrie 2024. Prin acest demers autoritățile publice locale sunt încurajate să organizeze manifestări dedicate dezvoltării sociale, educaționale, culturale și civice a copiilor.

### **CAPITOLUL 1**

### **DISPOZIŢII GENERALE**

**Articolul 1**

1. Campania “Timișoara Decide!” ediția 2025 dedicată liceenilor se va desfășura în cadrul unităților de învățământ preuniversitar de stat de nivel liceal de pe raza Municipiului Timișoara, publice, cu personalitate juridică care se înscriu printr-o declarație de angajament, conform Anexei 2 , cu condiția ca elevii acesteia să depună cel puțin 3 propuneri de proiecte.
2. Bugetul Participativ este un instrument de management deschis, incluziv și transparent, care permite participarea reală a elevilor la guvernanța unității de învățământ, aceștia putând decide în mod direct cum se va cheltui o sumă clar definită în acest sens.
3. Prin intermediul acestui instrument, elevii pot trimite propuneri de proiecte și pot decide prin vot proiectele care vor fi implementate în urma campaniei "Timișoara Decide!” în cadrul unității de învățământ la care sunt înmatriculați. Procesul presupune consultarea elevilor și transferul către aceștia a responsabilității decizionale pentru suma alocată campaniei.
4. Proiectele selectate vor fi cuprinse în bugetul de venituri și cheltuieli al unității de învățământ, pentru anul financiar în curs, urmând a fi implementate prin grija managementului unității de învățământ și cu sprijinul elevilor inițiatori într-un termen de maxim 24 luni.

**Articolul 2 Obiectivele generale**

1. Dezvoltarea unui cadru organizațional eficient de dialog între administrația publică locală, administrația unității de învățământ și elevi pentru creșterea calității vieții elevilor;
2. Creșterea implicării elevilor în viața comunității școlare: procesul încurajează elevii să identifice preocupările personale cu binele comun, să înțeleagă complexitatea problemelor și să furnizeze soluții, dezvoltându-și abilitățile participative;
3. Adaptarea politicilor educaționale la nevoile elevilor cu scopul de creștere a nivelului calității vieții în școală și de stimulare a acestei creșteri;
4. Creșterea transparenței activității administrației școlare, responsabilizarea conducerii, eficientizarea cheltuirii fondurilor publice, implementarea guvernării deschise;
5. Stimularea democrației participative, a colaborării și participării active a elevilor în comunitatea școlară.

### **CAPITOLUL 2**

### **ALOCAREA BUGETULUI**

**Articolul 3 Bugetul alocat**

1. Bugetul total alocat este de 50.000 lei pentru fiecare unitate de învățământ participantă în program.
2. Vor fi declarate câștigătoare proiectele care au obținut cel mai mare număr de voturi din totalul voturilor valabil exprimate, în ordine descrescătoare, până la epuizarea bugetului total de 50.000 lei alocat unității de învățământ.
   1. În situația în care, după stabilirea proiectelor câștigătoare conform punctului anterior, rămâne disponibilă o sumă care nu este suficientă pentru finanțarea integrală a următorului proiect în ordinea voturilor, Comisia de coordonare poate decide acceptarea finanțării și a acestui proiect, cu condiția identificării unor sume disponibile rezultate din economii realizate la nivelul altor unități de învățământ participante în campanie. Alocarea fondurilor suplimentare va fi realizată în mod proporțional și echitabil astfel încât să asigure șanse egale pentru toate unitățile de învățământ înscrise în campanie.
   2. În cazul menționat mai sus, Comisia de coordonare va informa în scris unitatea de învățământ și inițiatorii proiectului cu privire la decizia luată, înainte de publicarea rezultatelor.
3. Unitățile de învățământ, prin reprezentantul legal, își vor asuma în scris dorința de implicare în campania de bugetare participativă și colaborarea pentru implementarea proiectelor câștigătoare, conform modelului de angajament din Anexa 1.

**CAPITOLUL 3**

**ORGANIZAREA CAMPANIEI**

**Articolul 6** Pentru implementarea regulamentului, se vor organiza următoarele comisii:

1. Comisia de coordonare a campaniei
2. Comisia de implementare a campaniei, înființată la nivelul fiecărei unități de învățământ

**Articolul 7** Componența si atribuțiile comisiei de coordonare a campaniei

1. Comisia de coordonare a campaniei va fi desemnată prin dispoziție a Primarului și va fi formată din maxim 9 membri, până la 5 reprezentați ai aparatului de specialitate din cadrul Primăriei Municipiului Timișoara și/sau Administrației pentru Sănătate și Educație a Municipiului Timișoara (ASEMT) și până la 4 reprezentanți ai societății civile, dintre care 2 reprezentanți ai unor organizații non-guvernamentale și 2 cetățeni implicați civic.
2. Reprezentanții societății civile vor fi identificați prin apel public pe baza următoarelor criterii:
   1. Argumentarea dorinței de implicare în cadrul Campaniei, înțelegerea și asumarea atribuțiilor membrilor Comisiei de implementare prin depunerea unei scrisori de motivație.
   2. Experiență, în ultimii 5 ani, în implementarea a cel puțin două inițiative derulate împreună cu grupul/organizația reprezentat/ă cu scopul identificării și rezolvării unor probleme în comunitate. Candidații vor prezenta rolul deținut în aceste inițiative și ce rezultate au obținut.
   3. Deținerea cetățeniei română, a cetățeniei altor state membre ale Uniunii Europene sau a statelor aparținând Spațiului Economic European;
   4. Cunoașterea limbii române, scris și vorbit;
   5. Vârsta minimă reglementată de prevederile legale pentru capacitatea de exercițiu deplină (18 ani);
   6. Competențe minime de IT (necesare pentru folosirea platformei pe care va fi Campania și pentru comunicarea facilă prin email sau alte canale de comunicare online cu ceilalți membri ai Comisiei);
   7. Neapartenența la un partid politic;
   8. Lipsa antecedentelor penale de orice natură;
   9. Asumarea respectării tuturor normelor de comportament stabilite fie prin lege, fie prin bunul simț comun al tuturor oamenilor, norme create cu scopul de a asigura și menține ordinea și liniștea publică, astfel încât desfășurarea ședințelor să se efectueze într-un ambient civilizat și în armonie cu toți ceilalți;
3. Atribuții:
4. Coordonarea generală a procesului la nivelul tuturor unităților de învățământ participante;
5. Monitorizarea respectării calendarului implementării campaniei;
6. Asigurarea respectării principiilor și obiectivelor bugetării participative în toate unitățile de învățământ participante;
7. Oferirea de îndrumare și suport metodologic pentru facilitatorii din școli;
8. Organizarea sesiunilor de formare pentru coordonatorii din licee;
9. Facilitarea comunicării între licee și promovarea schimbului de bune practici;
10. Gestionarea platformei online comune pentru bugetarea participativă;
11. Rezolvarea situațiilor problematice care pot apărea în implementarea campaniei
12. Monitorizarea procesului de promovare a campaniei în fiecare liceu;
13. Nominalizează reprezentanții PMT/ASEMT în comisiile de implementare de la nivelul fiecărui liceu și validează propunerile primite pentru ceilalți membrii nominalizați de directorul unităților de învățământ;
14. Preia și răspunde la întrebările elevilor despre aspectele tehnice ale proiectelor pe care doresc să le înscrie în campanie;
15. Evaluarea generală a campaniei și formularea de recomandări pentru îmbunătățirea procesului.
16. Mod de lucru:
17. Activitatea în cadrul Comisiei de coordonare a campaniei este voluntară (neremunerată) și se va desfășura după calendarul campaniei prevăzut la art. 11;
18. Fiecare membru al Comisei va avea alocate un număr echitabil de licee participante în campanie pentru a le monitoriza direct;
19. Comisia se va întâlni săptămânal pentru a analiza progresul implementării;
20. Va menține contactul permanent cu facilitatorii din fiecare liceu;
21. Va efectua vizite de monitorizare în licee, conform unui calendar stabilit;
22. Va raporta periodic conducerii PMT/ASEMT stadiul implementării.

**Articolul 8** Componența si atribuțiile comisiei de implementare de la nivelul unității de învățământ

1. Comisia de implementare se va forma la nivelul fiecărei unități de învățământ participante, având următoarea componență:
2. Un reprezentant al unității de învățământ (cadru didactic/secretar/administrator financiar) – pentru validarea aspectelor financiare și de fezabilitate tehnică;
3. Profesor facilitator din cadrul unității de învățământ;
4. Un reprezentant al PMT/ASEMT – pentru validarea conformității cu regulamentul;
5. Elev reprezentant 1 – pentru asigurarea transparenței și relevantei pentru comunitatea elevilor;
6. Elev reprezentant 2 sau reprezentantul părinților.
7. Membrii comisiei de implementare vor respecta următoarele criterii:
8. Deținerea cetăţeniei română, a cetăţeniei altor state membre ale Uniunii Europene sau a statelor aparţinând Spaţiului Economic European;
9. Cunoașterea limbii române, scris şi vorbit;
10. Competențe minime de IT (necesare pentru folosirea platformei pe care va fi Campania și pentru comunicarea facilă prin email sau alte canale de comunicare online cu ceilalți membri ai Comisiei);
11. Neapartenența la un partid politic;
12. Lipsa antecedentelor penale de orice natură;
13. Asumarea respectării tuturor normelor de comportament stabilite fie prin lege, fie prin bunul simţ comun al tuturor oamenilor, norme create cu scopul de a asigura și menţine ordinea și liniştea publică, astfel încât desfășurarea ședințelor să se efectueze într-un ambient civilizat și în armonie cu toţi ceilalţi;
14. Atribuții:
15. Verificarea eligibilității formale a propunerilor de proiecte în termen de maximum 5 zile lucrătoare de la depunere;
16. Analiza fezabilității tehnice și financiare a proiectelor depuse;
17. Validarea încadrării proiectelor în limita bugetului disponibil conform art. 3;
18. Furnizarea de feedback constructiv inițiatorilor pentru îmbunătățirea propunerilor;
19. Publicarea listei proiectelor eligibile care vor intra în etapa de votare;
20. Soluționarea contestațiilor depuse de inițiatori;
21. Supravegherea procesului de votare și asigurarea corectitudinii acestuia;
22. Numărarea voturilor și validarea rezultatelor;
23. Anunțarea proiectelor câștigătoare.
24. Mod de lucru:
25. Activitatea în cadrul Comisiei de coordonare a campaniei este voluntară (neremunerată) și se va desfășura după calendarul campaniei prevăzut la art. 11;
26. Membrii comisiilor de implementare prevăzuți la art. 8 alin. (1) lit. c vor fi desemnați de către Comisia de coordonare a campaniei, iar restul membrilor vor fi propuși de către directorul fiecărei unității de învățământ și validați de către Comisia de coordonare;
27. Elevul/elevii care vor face parte din Comisia de implementare pot fi aleși dintre membrii Consiliului Școlar al Elevilor sau desemnați de către Consiliul de Administrație al unității școlare;
28. Elevul/elevii care vor face parte din Comisia de implementare nu pot depune proiecte sau face parte dintr-o echipă de proiect;
29. Membrii comisiei vor analiza fiecare propunere de proiect în maximum 5 zile lucrătoare de la termenul limita de depunere;
30. Reprezentantul școlii va verifica fezabilitatea financiară și tehnică a proiectului;
31. Elevul reprezentant va evalua relevanța și impactul potențial asupra comunității școlare;
32. Reprezentantul PMT/ASEMT va valida analiza și va asigura respectarea regulamentului;
33. Deciziile se iau prin consens sau, în lipsa acestuia, prin majoritate simplă;
34. Comisia va elabora un raport de evaluare pentru fiecare proiect, cu justificarea deciziei;
35. În cazul contestațiilor, comisia le va soluționa în termen de maximum 3 zile lucrătoare;
36. La finalul numărării voturilor, Comisia va semna raportul final și îl va transmite Comisiei de coordonare.

**Articolul 9** Numirea și atribuțiile profesorului-facilitator

1. Pentru a asigura un grad mai mare de implicare a elevilor în cadrul campaniei, fiecare unitate de învățământ va desemna cel puțin un profesor-facilitator care va coordona întregul proces.
2. Atribuții:
3. Promovarea campaniei în rândul elevilor folosind materialele standard furnizate de către Comisia de coordonare;
4. Sprijinirea organizării a cel puțin o sesiune de prezentare a campaniei, generare de idei și scriere a proiectelor dedicată elevilor;
5. Sprijinirea organizării etapei de vot;
6. Păstrarea unei comunicări constante cu Comisia de coordonare.
7. Mod de lucru:
   1. Activitatea profesorului-facilitator este voluntară (neremunerată) și se va desfășura după calendarul campaniei prevăzut la art. 11;
   2. Va participa la sesiunea de formare organizată de către Comisia de coordonare, va parcurge toate materialele introductive și va adresa întrebări, dacă este cazul;
   3. Va folosi toate canalele de comunicare adecvate pentru a disemina materialele primite de la Comisia de coordonare către toți elevii unității de învățământ conform art. 13;
   4. Va colabora cu Comisia de coordonare pentru organizarea sesiunilor de prezentare, generare idei și scriere a proiectelor;
   5. Va oferi îndrumare elevilor care doresc să depună propuneri de proiecte;
   6. Va organiza ziua votului în cadrul unității de învățământ cu sprijinul acesteia și al Comisiei de coordonare.

**CAPITOLUL 4**

**CALENDARUL CAMPANIEI**

**Articolul 10**

Campania se va desfășura în 9 etape, după cum urmează:

1. Numirea comisiei de coordonare a campaniei;
2. Înscrierea unităților de învățământ în cadrul campaniei, prin completarea și semnarea de către reprezentantul legal a declarației de angajament, conform modelului din Anexa 2;
3. Informarea și formarea elevilor din cadrul fiecărei unități de învățământ înscrisă în campanie a prezentului regulament și a oportunității de bugetare participativă la liceu;
4. Colectarea propunerilor de proiecte și verificarea eligibilității acestora;
5. Analiza tehnică, juridică și financiară a propunerilor de proiecte eligibile și publicarea listei cu proiectele care se califică pentru etapa de votare;
6. Primirea și soluționarea contestațiilor;
7. Votarea proiectelor;
8. Anunțarea proiectelor câștigătoare;
9. Implementarea proiectelor.

#### **Articolul 11**

(1)   A patra ediție a Campaniei se va desfășura începând cu luna septembrie 2025, după calendarul estimativ de mai jos, urmând ca pentru edițiile viitoare calendarul Campaniei să fie definit și publicat în fiecare an.

|  |  |  |
| --- | --- | --- |
| Perioada | Activități | Responsabil/ comisie responsabilă |
| Până pe 15 aug. | 1. Numirea comisiei de coordonare a campaniei | PMT, ASEMT |
| 1-20 sept. | 1. Înscrierea unităților de învățământ în cadrul campaniei, prin completarea și semnarea de către reprezentantul legal a declarației de angajament conform modelului din Anexa 2; 2. Desemnarea de către fiecare unitate de învățământ a: reprezentantului unității de învățământ și a elevului reprezentant, ambii membri în cadrul Comisiei de evaluare a eligibilității conform art. 8, precum și a profesorului-facilitator conform art. 9; 3. Numirea Comisiilor de implementare de la nivelul fiecărei unități de învățământ participante; 4. Formarea profesorilor-facilitatori; | Directorul unității de învățământ  Comisia de coordonare |
| 20 sept. – 24 oct. | 1. Atelier de informare și pregătire a persoanelor desemnate pentru a face parte din comisiile de implementare la nivelul fiecărei unități de învățământ participante, conform atribuțiilor și a modului de lucru definite la art. 8; 2. Promovarea campaniei și a etapei de depunere propuneri de proiecte în cadrul fiecărei unități de învățământ participante; 3. Organizarea unor ateliere de lucru dedicate elevilor pentru identificarea priorităților și oferirea de suport în formularea propunerilor de proiecte; 4. Colectarea propunerilor de proiecte în platforma online dedicată campaniei; 5. Verificarea eligibilității și feedback din partea Comisiilor de implementare pentru clarificarea, completarea și/sau fuzionarea propunerilor; 6. Completarea și/sau corectarea propunerilor de către inițiatori. | Comisia de coordonare  Profesori-facilitatori  Comisiile de implementare  Elevii |
| 25 oct. - 5 noi. | 1. Analiza tehnică, juridică, financiară, impactul asupra mediului și caracterul incluziv al propunerilor de proiecte eligibile și publicarea listei cu proiectele care se califică pentru etapa de votare conform Capitolului 7; 2. Primirea și soluționarea contestațiilor conform art. 17; | Comisiile de implementare  Comisia de coordonare |
| 6 noi. - 10 noi. | 1. Promovarea proiectelor eligibile pentru etapa de vot în cadrul unităților de învățământ; 2. Votarea proiectelor conform Capitolului 9; 3. Publicarea listei cu proiectele câștigătoare; | Comisia de coordonare  Comisiile de implementare  Profesori-facilitatori  Elevi |
| Dec | 1. Organizarea unei etape de evaluare și reflexie la finalul campaniei în fiecare unitate de învățământ pentru a întări procesul de învățare și pentru a îmbunătăți procesul de implementare al campaniei. | Comisia de coordonare  Comisiile de implementare  Profesori-facilitatori  Elevi |
| 24 luni | 1. Implementarea și monitorizarea periodică a implementării proiectelor. | Directorii unităților de învățământ  Comisia de coordonare |

#### **Articolul 12**

La încheierea campaniei de bugetare participativă “Timișoara Decide!” aparatul de specialitate al Municipiului Timișoara va face o evaluare a întregii campanii şi va publica un raport cu concluziile aferente şi cu propunerile de îmbunătățire pentru ciclul următor.

**CAPITOLUL 5**

**DEPUNEREA PROPUNERILOR DE PROIECTE**

**Articolul 13**

1. Fiecare elev de nivel liceal poate depune una sau mai multe propuneri de proiecte pentru unitatea de învățământ la care este înmatriculat.
2. Un proiect poate avea unul sau mai mulți inițiatori, dar înscrierea se va face de către o singură persoană desemnată din partea echipei, în acest sens.
3. Conținutul propunerii de proiect va respecta formatul prezentat în Anexa 3, precum și criteriile de eligibilitate conform art. 15.
4. Depunerea propunerilor de proiecte se va efectua online în secțiunea web dedicată Campaniei, <https://decidem.primariatm.ro/>
5. Elevii care înregistrează propunerile de proiect pentru campania de bugetare participativă trebuie să își creeze cont de utilizator pe platforma dedicată campaniei <https://decidem.primariatm.ro/> și să accepte termenii şi condiţiile de utilizare ale acesteia. Calendarul campaniei va fi afișat vizibil în cadrul secțiunii web dedicată Campaniei;
6. Municipiul Timișoara își rezervă dreptul de a șterge propunerile de proiecte și comentariilor care sunt duplicate sau conțin limbaj licențios.

**Articolul 14** Respingerea unei propuneri de proiect de către Comisia de implementare de la nivelul liceului definită conform art. 8, în urma evaluării eligibilității, se va motiva în scris, iar motivarea va fi făcută publică în platforma web dedicată campaniei https://decidem.primariatm.ro/, și de asemenea va fi comunicată direct inițiatorului/inițiatorilor.

**CAPITOLUL 6**

**CRITERIILE DE ELIGIBILITATE ALE PROPUNERILOR DE PROIECTE**

**Articolul 15**

Pentru ca o propunere de proiect să fie eligibilă pentru încadrarea sa în Campania "Timişoara Decide!" ediția 2025 dedicată liceenilor trebuie să respecte următoarele condiții generale de eligibilitate:

1. Să contribuie la creșterea calității actului educațional și a bunăstării elevilor din una dintre unitățile de învățământ înscrise în cadrul campaniei, pentru exemplificare consultați Anexa 4 - Ghid de elaborare al proiectelor eligibile;
2. Să vizeze spații aflate în incinta unității de învățământ (imobile, terenuri);
3. Propunerea să fie concepută și depusă de către elevii înmatriculați la unitatea de învățământ înscrisă în campanie;
4. Să fie sau să poată fi asimilată unei cheltuieli aflate în aria de competentă a Municipiului Timișoara şi care vizează un bun administrat de aceasta, excluzând spațiile aflate în litigiu, cu situație juridică incertă sau revendicate;
5. Să nu interfereze cu alte programe de investiții ale Municipiului Timișoara și să nu fie contrare sau incompatibile cu planuri sau proiecte ale Municipalității sau ale altor autorități locale sau naționale aflate în derulare;
6. Să fie de interes local și să nu realizeze activități cu scop comercial, publicitar, de natură politică sau etnică și să nu fie discriminatoriu;
7. Să nu genereze cheltuieli de funcţionare semnificative după implementare (întreţinere, resurse umane, plata unor drepturi de autor etc.) care nu pot fi asumate de către unitatea de învățământ;
8. Să nu fie vagi, să conțină suficiente informații pentru a putea fi analizată fezabilitatea propunerii; titlurile acestora să fie concise și relevante pentru conținutul și localizarea propunerii;
9. Să nu reprezinte o intervenție punctuală ce poate fi inclusă în programul de reparații;
10. Să se încadreze în bugetul maxim alocat unui proiect, conform art. 3;
11. Perioada de implementare, conform procedurilor legale aferente fiecărui proiect, nu trebuie să depășească 24 luni.

**CAPITOLUL 7**

**ANALIZA PROPUNERILOR DE PROIECTE**

**Articolul 16**

1. Comisia de implementare de la nivelul unității de învățământ va analiza toate propunerile primite, va completa fișa de evaluare conform Anexei 5 și va încadra fiecare propune într-una dintre categoriile de mai jos:
   1. Propunere respinsă
   2. Propunere eligibilă pentru vot
2. Propunerile eligibile pentru vot pot suferi ajustări în urma analizei. Ajustările vor fi comunicate în prealabil inițiatorilor.

**Articolul 17**

1. Perioada de contestare va fi anunțată o dată cu comunicarea rezultatelor, fiind alocată o perioadă de până la 3 zile lucrătoare pentru depunere contestațiilor.
2. În termen de maxim 5 zile lucrătoare de la închiderea perioadei de depunere a contestațiilor, Comisiile analizează toate contestațiile primite și decid cu majoritatea numărului de membri componenți asupra admiterii sau respingerii acestora.
3. Comisiile de implementare apreciază elementele de formă, tehnice, de mediu, economice și juridice precum si caracterul incluziv al proiectelor, fără a se pronunța cu privire la oportunitatea și necesitatea lor, asupra acestora urmând a se pronunța exclusiv elevii care vor vota în cadrul campaniei.
4. În urma soluționărilor contestațiilor, hotărârile Comisiilor de implementare sunt definitive și pe baza lor se va întocmi lista finală cu propunerile de proiecte ce vor fi supuse votului elevilor.

**CAPITOLUL 8**

**PROCESUL DE VOTARE**

**Articolul 18** (1) În cadrul fiecărei unități de învățământ participante la campania de bugetare participativă, va fi organizat un proces de votare pentru desemnarea proiectelor câștigătoare.

(2) Comisia de coordonare, în colaborare cu directorul unității de învățământ, va stabili ziua, intervalul orar și locul votului. Profesorul-facilitator va comunica tuturor elevilor cu cel puțin 5 zile lucrătoare înainte toate informațiile necesare. Ziua votului va fi stabilită în intervalul prevăzut în calendarul campaniei.

(3) Procesul de votare trebuie să asigure participarea tuturor elevilor de nivel liceal din unitatea de învățământ, respectând principiile transparenței și confidențialității votului.

(4) Elevii se vor legitima cu carnetul de elev /catalogul online vizat pentru anul școlar în curs, validarea dreptului de vot fiind făcut pe baza numărului matricol.

**Articolul 19** (1) Buletinul de vot va conține toate proiectele declarate eligibile, dispuse în ordine alfabetică după titlul proiectului, și vor fi considerate valide dacă au ștampila ASEMT.

(2) Fiecare proiect va fi prezentat pe buletinul de vot prin titlu, o scurtă descriere (maximum 3 rânduri) și valoarea bugetului solicitat.

(4) Comisia de coordonare va asigura tipărirea unui număr de buletine de vot cel puțin egal cu numărul total de elevi de nivel liceal din unitatea de învățământ.

**Articolul 20** (1) Numărul total de voturi posibile reprezintă numărul total de elevi de nivel liceal înmatriculați în unitatea de învățământ la data desfășurării votului.

(2) Numărul de voturi exprimate reprezintă suma buletinelor de vot valide și a buletinelor de vot anulate.

(3) Rata de participare la vot se calculează ca raport între numărul de voturi exprimate și numărul total de voturi posibile.

**Articolul 21** (1) Fiecare elev are dreptul să voteze un singur proiect dintre cele înscrise pe buletinul de vot.

(2) Votarea se realizează prin marcarea cu un X în căsuța corespunzătoare proiectului preferat.

(3) Buletinele de vot care conțin mai multe opțiuni marcate sau care nu conțin nicio opțiune marcată vor fi considerate nule.

(4) Votul este secret, personal și nu poate fi delegat.

**Articolul 22** (1) După încheierea votului, Comisia de implementare va proceda la numărarea voturilor și la întocmirea procesului-verbal de constatare a rezultatelor.

(2) Procesul-verbal va conține următoarele informații: a) Numărul total de elevi de nivel liceal din unitatea de învățământ; b) Numărul de buletine de vot distribuite; c) Numărul de buletine de vot valide; d) Numărul de buletine de vot anulate; e) Numărul de voturi obținut de fiecare proiect; f) Lista proiectelor în ordinea descrescătoare a numărului de voturi obținute.

(3) Procesul-verbal va fi semnat de toți membrii Comisiei de implementare și va fi afișat în loc vizibil în cadrul unității de învățământ în termen de maximum 24 de ore de la încheierea numărării voturilor.

(4) Procesul-verbal va fi transmis în format electronic Comisiei de coordonare a implementării campaniei la finalizarea votului.

**Articolul 23** (1) Vor fi declarate câștigătoare proiectele care au obținut cel mai mare număr de voturi din totalul voturilor valabil exprimate, în ordine descrescătoare, până la epuizarea bugetului total de 50.000 lei alocat unității de învățământ.

(2) În situația în care, după finanțarea proiectelor câștigătoare conform alin. (1), rămâne disponibilă o sumă care nu este suficientă pentru finanțarea integrală a următorului proiect în ordinea voturilor, Comisia de coordonare a campaniei va decide acceptarea finanțării și a acestui proiect, cu condiția identificării unor sume disponibile rezultate din economii realizate la nivelul altor unități de învățământ participante în campanie. Alocarea fondurilor suplimentare va fi realizată în mod proporțional și echitabil astfel încât să asigure șanse egale pentru toate unitățile de învățământ înscrise în campanie.

(3) În cazul menționat la alin. (3), Comisia de coordonare va informa în scris unitatea de învățământ și inițiatorii proiectului cu privire la decizia luată, înainte de publicarea rezultatelor.

**Articolul 24**

1. Rezultatele finale ale votului vor fi publicate pe platforma dedicată campaniei <https://decidem.primariatm.ro/,> pe site-ul unității de învățământ, pe panourile informative și prin orice alte mijloace de comunicare disponibile în termen de maxim 24 de ore de la încheierea votului.
2. Contestațiile privind procedura de votare pot fi depuse în termen de 48 de ore de la afișarea rezultatelor și vor fi soluționate de către comisia de verificare a eligibilității proiectelor în termen de maximum 3 zile lucrătoare.

**CAPITOLUL 9**

**IMPLEMENTAREA PROIECTELOR CÂŞTIGĂTOARE**

**Articolul 25** (1) Implementarea proiectelor câștigătoare va începe în termen de maximum 30 de zile de la anunțarea rezultatelor finale.

(2) Unitățile de învățământ, prin reprezentanții legali, vor asigura implementarea proiectelor câștigătoare cu respectarea propunerilor inițiale și cu implicarea directă a elevilor inițiatori.

(3) Orice modificare în implementarea proiectelor față de propunerea inițială trebuie aprobată de Comisia de coordonare a campaniei și comunicată elevilor inițiatori.

**Articolul 26**

Proiectele vor fi etichetate cu logo-ul "PROPUS DE ELEVI ȘI FINANȚAT DE CONSILIUL LOCAL ÎN CADRUL CAMPANIEI DE BUGETARE PARTICIPATIVĂ 2025".

**CAPITOLUL 10**

**PRECIZĂRI JURIDICE PRIVIND UTILIZAREA SECȚIUNII WEB DEDICATĂ**

**CAMPANIEI „TIMIŞOARA DECIDE!"**

**Articolul 27**

Prin înregistrarea în vederea utilizării secţiunii dedicate campaniei şi furnizarea datelor cu caracter personal, persoanele care se autentifică şi-au exprimat acordul în mod explicit şi fără echivoc pentru folosirea datelor cu caracter personal de către Municipiul Timișoara în vederea derulării Campaniei.

**Articolul 28**

Platforma asigură păstrarea confidenţialităţii datelor cu caracter personal conform prevederilor Regulamentului European nr. 679/2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date în scopul realizării operaţiunilor solicitate.

**Articolul 29**

Platforma prelucrează datele cu caracter personal şi informaţiile deţinute/transmise de către persoanele care se autentifică cu bună credinţă, asigurând respectarea dreptului la viaţa privată şi a legislaţiei în vigoare.

**Articolul 30**

Municipiul Timişoara nu îşi asumă răspunderea pentru exactitatea şi corectitudinea datelor/ informaţiilor furnizate de către utilizatori.

**Articolul 31**

Orice încercare de a utiliza datele personale ale altui utilizator este strict interzisă, fiind considerată o tentativă de fraudă şi va fi sancţionată prin lege contravenţional sau penal, după caz.

**ANEXA 2 HCL ...../.................**

**MODEL DE ANGAJAMENT PRIVIND IMPLEMENTAREA CAMPANIEI DE BUGETARE PARTICIPATIVĂ “TIMIȘOARA DECIDE!” ȘI A PROIECTELOR CÂȘTIGĂTOARE**

Subsemnatul/a \_\_\_\_\_\_\_\_\_\_\_\_\_\_\_\_\_\_\_\_\_\_, în calitate de Director al \_\_\_\_\_\_\_\_\_\_\_\_\_\_\_\_\_\_\_\_\_\_, cu sediul în \_\_\_\_\_\_\_\_\_\_\_\_\_\_\_\_\_\_\_\_, reprezentând legal instituția de învățământ, declar prin prezenta că:

1. Instituția pe care o reprezint își exprimă acordul de a participa la Campania “Timișoara Decide!” ediția 2025 dedicată liceenilor, aprobată conform HCL nr. ...... / .........
2. Ne angajăm să respectăm și să aplicăm prevederile Regulamentului privind implementarea bugetului participativ.
3. Ne angajăm să asigurăm transparența procesului decizional și să facilităm participarea elevilor în toate etapele programului.
4. Vom desemna un profesor-facilitator care va coordona întregul proces și vom constitui comisia de implementare conform cerințelor din regulament.
5. Ne angajăm să organizăm cel puțin o sesiune de prezentare a campaniei, generare de idei și scriere a proiectelor dedicată elevilor unității noastre de învățământ.
6. Ne angajăm să implementăm proiectele câștigătoare conform propunerilor elevilor și să realizăm achizițiile necesare cu respectarea legislației în vigoare.
7. Vom asigura implicarea elevilor inițiatori în toate fazele implementării proiectelor.
8. Vom monitoriza împreună cu elevii procesul de implementare și vom asigura publicitatea rezultatelor obținute.
9. Vom asigura sustenabilitatea proiectelor după implementare și vom include în strategia școlii obiectivele acestora.
10. Confirmăm că înțelegem că suma alocată pentru implementarea proiectelor este de 50.000 lei și că aceasta va fi utilizată exclusiv pentru proiectele votate de elevi.
11. Ne angajăm să preluăm în gestiunea proprie toate dotările și echipamentele achiziționate, în funcție de proiectul/proiectele câștigător/câștigătoare.
12. Ne angajăm să elaborăm un raport financiar și narativ la finalizarea implementării proiectelor.

Data: \_\_\_\_\_\_\_\_\_\_\_\_\_\_\_\_ Semnătura și ștampila: \_\_\_\_\_\_\_\_\_\_\_\_\_\_\_\_

**ANEXA 3 HCL ...../.................**

**FORMULAR - PROPUNERE DE PROIECT**

1. **INFORMAȚII GENERALE ALE INIȚIATORULUI PROIECTULUI**

**Numele deponentului: \_\_\_\_\_\_\_\_\_\_\_\_\_\_\_\_\_\_\_\_\_\_**

**Email: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Telefon: \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Unitatea de învățământ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

* **Declar pe propria răspundere că sunt înmatriculat la unitatea de învățământ vizată de propunerea depusă;**

1. **INFORMAȚII DESPRE ECHIPĂ**

Denumirea echipei:

Membrii echipei:

1. **INFORMAȚII DESPRE PROPUNEREA DE PROIECT**
2. Titlul proiectului1:

**-----------------------------------------------------------------------------------------**

1. Justificarea proiectului:

*Specificați ce nevoi ați identificat, de ce este necesară implementarea acestui proiect, ce impact va avea asupra elevilor etc..*

**-----------------------------------------------------------------------------------------**

1. Consultarea comunității:

*Vă rugăm descrieți cum au fost implicați elevii școli în validarea nevoilor identificate de echipă și validarea soluției conturate prin această propunere de proiect și cine susține această propunere dincolo de inițiatorul și echipa sa. Opțional, puteți atașa o listă cu susținătorii propunerii dvs. de proiect.*

**-----------------------------------------------------------------------------------------**

1. Descrierea scurtă (maxim 50 de cuvinte)

*Această secțiune va fi inclusă pe buletinul de vot. Trebuie să fie suficient de concisă și convingătoare pentru a atrage susținerea colegilor în etapa de vot.*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. Descrierea extinsă

*Această secțiune va cuprinde elementele cheie ale propunerii, suficient de detaliate pentru a putea analiza fezabilitatea proiectului.*

**----------------------------------------------------------------------------------------------------------------------------------**

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. Valoarea bugetului estimat (doar suma exprimată în cifre și în lei):\_\_\_\_\_\_\_\_\_\_\_\_\_\_\_\_\_\_\_\_
2. Principalele costuri identificate și justificarea acestora:

**-----------------------------------------------------------------------------------------**

1. Modul în care doriți să vă implicați în realizarea și sustenabilitatea proiectului.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Documente ataşate (fotografii, schițe, planuri, alte documente suport) – opțional

**Declarație privind autenticitatea**

 Acest proiect a fost realizat integral de către elevi, fără contribuție majoră a adulților (profesori, părinți, mentori etc.). De asemenea, nu a fost utilizată inteligența artificială (AI) în redactarea integrală a proiectului. Orice utilizare punctuală a instrumentelor digitale a fost făcută sub supravegherea principiilor de etică academică și nu afectează caracterul autentic și original al proiectului. Neconformarea cu aceste criterii poate duce la descalificarea proiectului.

Notă:

Prin transmiterea acestui formular sunt de acord ca datele cu caracter personal completate în acest formular să fie folosite și prelucrate de către Primăria Municipiului Timișoara în scopul înscrierii propunerii de proiect în cadrul Campaniei “Timișoara Decide!” 2025, în conformitate cu Regulamentul UE 2016/679 al Parlamentului European si al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal.

**ATENŢIE:**

Propunerile care nu respectă acest formular, de asemenea cele care nu sunt de competenţa Primăriei Municipiului Timişoara, cele care conțin limbaj licențios sau care contravin prezentului regulament, sau a altor prevederi legale în vigoare, nu vor putea participa la campania "Timişoara Decide!". Primăria Municipiului Timişoara îşi rezervă dreptul de a nu publica propunerile neconforme.

**ANEXA 4 HCL ...../.................**

**Sugestii de proiecte**

**🧪 Școala Viitorului**

* Laboratoare tematice moderne (științe, limbi străine, arte)
* Bibliotecă smart: mobilier nou, cărți actualizate, sistem digital de împrumut
* Clase tech: videoproiectoare, table interactive etc
* Aplicații mobile pentru școală (ex: rezervare teren sport)
* Realitate augmentată pentru lecții captivante
* Podcast sau radio online al școlii

**🌱 Planeta în Grijă Bună**

* Stații de colectare selectivă creative și prietenoase
* Campanii de conștientizare ecologică
* Ateliere de upcycling
* Panouri solare demonstrative
* Grădini și spații verzi în curtea sau în interiorul școlii

**🚀 Activăm Creativitatea**

* Cluburi de dezbateri, robotică, științe, artă
* Amenajarea unor zone de relaxare în curtea școlii sau pe holuri
* Ateliere de dezvoltare personală și orientare în carieră
* Spațiu pentru expoziții și evenimente culturale
* Artă urbană în școală: picturi murale, instalații artistice

**🏃‍♂️ Sănătate și Energie**

* Teren sau sală de sport echipat/ă modern
* Echipamente pentru sport în pauze
* Educație pentru sănătate (nutriție, mișcare, echilibru)
* Competiții sportive între clase sau școli

**🤝 Școală pentru Toți**

* Amenajarea facilităților de acces pentru persoane cu dizabilități
* Uși automate și coridoare largi, pentru mobilitate ușoară cu scaun rulant.
* Toalete adaptate pentru elevii cu dizabilități locomotorii
* Spații de liniște pentru elevii cu tulburări de procesare senzorială sau anxietate
* Zone de relaxare multisenzoriale (cu lumini, sunete, texturi diferite)
* Program de recuperare școlară

**Exemple concrete de proiecte fezabile în limita a 50.000 lei:**

1. **Laboratorul digital** - Amenajarea și dotarea unui spațiu cu calculatoare, software educațional și imprimantă 3D pentru dezvoltarea competențelor digitale (45.000 lei)
2. **Biblioteca verde** - Modernizarea bibliotecii școlare, cu mobilier eco, sistem digital de catalogare și spații de lectură confortabile (40.000 lei)
3. **Clubul STEAM** - Înființarea unui club de științe, tehnologie, inginerie, artă și matematică, cu materiale educaționale, kituri de robotică și echipamente pentru experimente (35.000 lei)
4. **Zona de relaxare și socializare** - Amenajarea unui spațiu pe holul școlii sau în curtea interioară cu mobilier modern, prize pentru încărcarea dispozitivelor și decorațiuni realizate de elevi (25.000 lei)
5. **Sala multimedia** - Dotarea unei săli cu sistem audio-video performant, ecran de proiecție, boxe și microfoane pentru evenimente școlare și activități culturale (30.000 lei)
6. **Programul de mentorat și dezvoltare personală** - Crearea unui program cu materiale educaționale, organizarea de ateliere cu specialiști și achiziționarea de resurse pentru dezvoltarea abilităților de viață (20.000 lei)
7. **Echipa sportivă a liceului** - Achiziționarea de echipamente sportive, uniforme și organizarea de antrenamente și competiții (25.000 lei)
8. **Studio radio/podcast școlar** - Înființarea unui studio pentru realizarea de emisiuni radio și podcast-uri educaționale (30.000 lei)
9. **Grădina educațională** - Amenajarea unei grădini în curtea școlii pentru activități în aer liber și educație ecologică (35.000 lei)
10. **Centrul de orientare în carieră** - Dotarea unui spațiu dedicat consilierii în carieră, cu resurse informaționale, teste vocaționale și organizarea de întâlniri cu profesioniști din diverse domenii (25.000 lei)

**Mențiuni importante:**

* Toate dotările și echipamentele achiziționate trebuie să fie inventariate ca bunuri ale școlii
* Proiectele trebuie să aibă un caracter incluziv, de care să beneficieze un număr cât mai mare de elevi
* Propunerile trebuie să includă un plan de sustenabilitate după implementare
* Se recomandă consultarea prealabilă cu profesori de specialitate pentru estimări de buget realiste
* Proiectele pot combina achiziții de bunuri cu activități educaționale
* Încurajăm proiectele multidisciplinare

**ANEXA 5 HCL ...../.................**

**FORMULAR DE EVALUARE**

Denumirea proiectului:

Unitatea de învățământ:

Membrii Comisiei de implementare:

|  |  |  |  |
| --- | --- | --- | --- |
| Nr. crt | Criteriu | DA/ NU | Justificare pentru nerespectare |
|  | Contribuie la creșterea calității actului educațional și a bunăstării elevilor |  |  |
|  | Propunerea este concepută și depusă de elevi ai unității de învățământ vizate înscrisă în cadrul campaniei conform art. 1 al Regulamentului. |  |  |
|  | Vizează spații aflate în incinta unității de învățământ |  |  |
|  | Intră în aria de compentență a Municipiului Timișoara (PMT) |  |  |
|  | Vizează un bun din patrimoniul PMT,T, excluzând spațiile aflate în litigiu sau revendicate (dacă este cazul) |  |  |
|  | Nu intră în aria altor programe ale Primăriei și nu este contrar sau incompatibil cu planuri sau proiecte ale Municipalității sau ale altor autorități locale sau naționale aflate în derulare. |  |  |
|  | Nu are un caracter comercial, publicitar, politic și să nu fie discriminatoriu. |  |  |
|  | Nu generează cheltuieli de funcționare semnificative după implementare (întreținere, plata unor drepturi de autor, etc.). |  |  |
|  | Nu reprezintă o intervenție punctuală ce poate fi asimilată unei reperații. |  |  |
|  | Nu este o propunere vagă, sunt completate suficiente informații pentru a înțelege ce se dorește și ce presupune pentru implementare. |  |  |
|  | Se încadrează în bugetul maxim alocat unui proiect. |  |  |
|  | Nu există reclamații sau suspiciuni privind autenticitatea proiectului, mai exact elaborarea acestui de către elevii unității de învățământ fără contribuția majoră a adulților (profesori, părinți, mentori etc.). De asemenea, nu a fost utilizată inteligența artificială (AI) în redactarea integrală a proiectului. |  |  |
|  | Se poate implementa în cel mult 2 luni. |  |  |

**Decizie finală**

Propunerea este:

1. Respinsă cu justificarea următoare care va fi comunicată inițiatorului/inițiatorilor și public:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Eligibilă pentru etapa de vot

|  |  |  |
| --- | --- | --- |
| Rol | Numele și Prenumele membrilor comisiei | Semnătura |
| Reprezentant al unității de învățământ |  |  |
| Profesor facilitator |  |  |
| Elev 1 |  |  |
| Elev 2 / Părinte |  |  |
| Reprezentant PMT/ASEMT |  |  |